###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 10/2021. (IX. 29.)** A Berettyóújfalu, Tardy u. 8. szám alatti ingatlanon lévő óvodaépület egyes részeinek a Szivárvány Református Óvoda részére történő használatba adásának javaslata

**A20 11/2021. (IX. 29.)** A TOP-4.3.1-16-HB1-2017-00007 azonosítószámú „Leromlott városrész rehabilitációja Berettyóújfaluban” című pályázat keretében megvalósítandó beruházás többletköltségének biztosításának javaslata

**A20 12/2021. (IX. 29.)** A Berettyóújfalu 11-12788-1-001-00-10 jelű ivóvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **felújítási-pótlási** része jóváhagyásának javaslata

**A20 13/2021. (IX. 29.)** A Berettyóújfalu 21-12788-1-001-00-06 jelű szennyvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **felújítási-pótlási** része jóváhagyásának javaslata

**A20 14/2021. (IX. 29.)** A Berettyóújfalu 11-12788-1-001-00-10 jelű ivóvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **beruházási** része jóváhagyásának javaslata

**A20 15/2021. (IX. 29.)** A Berettyóújfalu 21-12788-1-001-00-06 jelű szennyvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **beruházási** része jóváhagyásának javaslata

**A20 16/2021. (IX. 29.)** Az önkormányzat 2021. évi költségvetéséről szóló 5/2021. (II.18.) önkormányzati rendelet módosításának javaslata

**A20 17/2021. (IX. 29.)** Javaslat az Önkormányzat 2021. I. félévi gazdálkodásáról

**A20 18/2021. (IX. 29.)** A „Berettyóújfalu Város Önkormányzata közvilágítási célú 2022. évi villamos energia beszerzése” tárgyú közbeszerzési eljárás megindításának javaslata

**A20 19/2021. (IX. 29.)** A berettyóújfalui 0711. hrsz-ú, közös tulajdonban álló földre vonatkozó többlethasználati megállapodás megkötésének javaslata

**A20 20/2021. (IX. 29.)** A hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2022. évi fordulójához történő csatlakozás javaslata

**A20 21/2021. (IX. 29.)** A BURSA HUNGARICA „A” típusú pályázat 2021. évre történő meghirdetésének javaslata

**A20 22/2021. (IX. 29.)** A BURSA HUNGARICA „B” típusú pályázat 2021. évre történő meghirdetésének javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2021. szeptember 29-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Dr. Zákány Zsolt bizottsági elnök

Csarkó Imre bizottsági tag

Lencsésné Gál Mária bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

Dr. Körtvélyesi Viktor jegyző

Nagyné Székely Katalin aljegyző

Dézsi Ferencné pénzügyi irodavezető

Mile Sándor jegyzőkönyvvezető

**Meghívottak:**

Gozsovics József Timépber Kft. képviseletében

Tóth Imre HBVSZ Zrt. képviseletében

Hegymegi Enikő Szivárvány Református Óvoda képviseletében

A Pénzügyi Bizottság ülésének levezető elnöke Dr. Zákány Zsolt volt. A levezető elnök köszöntötte a jelenlévőket, majd elmondta, hogy a Pénzügyi Bizottság 3 fővel határozatképes. A levezető elnök elmondta, hogy a bizottsági ülés meghívójában 8 napirendi pont szerepel, melyek közül a meghívott vendégekre tekintettel először a 3. számú, ezt követően a 8. számú, végül pedig a 4. számú előterjesztések tárgyalását a Bizottság előre venné, majd ezt követően sorrendben következnének a fennmaradó napirendi pontok. A levezető elnök a napirend tervezetét szavazásra bocsátotta, melyet a Bizottság tagjai egyhangúan támogattak.

Az ülés kezdete: 1603

**Az ülés napirendje:**

1./ Előterjesztés az önkormányzat 2021. évi költségvetéséről szóló 5/2021. (II.18.) önkormányzati rendelet módosítására (2.)

**Előterjesztő:** Muraközi István polgármester

2./ Előterjesztés az Önkormányzat 2021. I. félévi gazdálkodásáról (3.)

**Előterjesztő:** Muraközi István polgármester

3./ Előterjesztés a Berettyóújfalu, Tardy u. 8. szám alatti ingatlanon lévő óvodaépület egyes részeinek a Szivárvány Református Óvoda részére történő használatba adása tárgyában (7.)

**Előterjesztő:**  Muraközi István polgármester

4./ Előterjesztés a víziközmű rendszerek gördülő fejlesztési terveinek jóváhagyásáról (8.)

**Előterjesztő:**  Muraközi István polgármester

5./ Előterjesztés a „Berettyóújfalu Város Önkormányzata közvilágítási célú 2022. évi villamos energia beszerzése” tárgyú közbeszerzési eljárás megindítására (11.)

**Előterjesztő:** Muraközi István polgármester

6./ Előterjesztés a berettyóújfalui 0711. hrsz-ú, közös tulajdonban álló földre vonatkozó többlethasználati megállapodás megkötésére (13.)

**Előterjesztő:** Muraközi István polgármester

7./ Előterjesztés a BURSA HUNGARICA Felsőoktatási Önkormányzati Ösztöndíjpályázathoz való csatlakozás tárgyában (14.)

**Előterjesztő:** Muraközi István polgármester

8./ Előterjesztés a TOP-4.3.1-16-HB1-2017-00007 azonosítószámú „Leromlott városrész rehabilitációja Berettyóújfaluban” című pályázat keretében megvalósítandó beruházás többletköltségének biztosításáról (15.)

**Előterjesztő:** Muraközi István polgármester

**1. Napirend:** Előterjesztés a Berettyóújfalu, Tardy u. 8. szám alatti ingatlanon lévő óvodaépület egyes részeinek a Szivárvány Református Óvoda részére történő használatba adása tárgyában

**Muraközi István polgármester** szóbeli kiegészítésében elmondta, hogy a városi Zeneiskola műszaki átvétele folyamatban van, a Tankerületi Központ tájékoztatása szerint valószínűleg már november első napjaiban megtörténik. A Zeneiskola mellett lévő ingatlant 1999 óta használja a Szivárvány Református Óvoda, azonban az óvodaépület egy részét a Zeneiskola használta irodaként. Ez az épületrész fel fog szabadulni, az Óvoda fenntartója pedig írásban kereste meg az Önkormányzatot, hogy addig az időpontig, amíg az új Óvoda elkészül, addig szeretnék használni ezt az épületrészt. Úgy gondolja, hogy ennek semmilyen akadálya nincsen, az előterjesztés ezért készült el. Kérte a Bizottság tagjait, hogy támogassák a határozati javaslatban foglaltakat.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**10/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete hozzájárul ahhoz, hogy az önkormányzati tulajdonú berettyóújfalui 792 hrsz.-ú, Tardy u. 8. szám alatti óvodaépület azon helyiségei (irodák, mosdó, folyosó), melyek eddig a Berettyóújfalui József Attila Általános Iskola Bihari Alapfokú Művészeti Iskolája használatában voltak, óvodai nevelés alapfeladat ellátása céljából kerüljenek a Tiszántúli Református Egyházkerület által fenntartott Szivárvány Református Óvoda használatába. A használatba adott helyiségek használata során felmerülő összes rezsiköltséget a használó fizeti.

A használati megállapodás megkötésére legkorábban a Berettyóújfalui József Attila Általános Iskola Bihari Alapfokú Művészeti Iskolája új telephelyre történő költözésével kerülhet sor.

A helyiségekre vonatkozó használati jog addig áll fenn, amíg az ingatlanon a Szivárvány Református Óvoda óvodai nevelés alapfeladatot lát el.

A Képviselő-testület felhatalmazza a polgármestert a használati megállapodás aláírására, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**2. Napirend:** Előterjesztés a TOP-4.3.1-16-HB1-2017-00007 azonosítószámú „Leromlott városrész rehabilitációja Berettyóújfaluban” című pályázat keretében megvalósítandó beruházás többletköltségének biztosításáról

**Muraközi István polgármester** szóban elmondta, hogy először fordul elő, hogy egy folyamatban lévő beruházásnál kerül olyan helyzetbe az Önkormányzat, illetve a kivitelező is, hogy a műszaki tartalom szerinti és a vállalt szerződés szerinti munka ellentételezése nem fedezi az elvégzendő munkát. Ennek nagyon sok oka van, sokáig kivitelezőt sem talált az Önkormányzat a munkára, amikor pedig elkezdődött a kivitelezés, ott már lehetett látni, hogy az építőanyag árak elszabadultak, illetve alvállalkozót is nagyon nehéz találni. A vállalkozó megkereste az Önkormányzatot, hogy nehéz helyzetbe került. Erre azt tudta mondani, hogy ezt szakmailag alá kell támasztani. Az Önkormányzatnak nagyon fontos, hogy a vállalt műszaki tartalom kivitelezése minél előbb történjen meg, viszont a vállalkozót sem lehet kellemetlen helyzetbe hozni. A többletköltségeket be kell építeni a költségvetésbe, de a jelenlegi ütemezést látva ez jövő év első negyedévében kerülhet felhasználásra.

**Dr. Zákány Zsolt képviselő** kiegészítésében hozzátette, hogy ott voltak, látták, hogy milyen rossz állapotban van ez az épület. Amikor kimentek megnézni, még akkor is megdöbbentek, mert egészen katasztrofális az épület állapota. Az építőanyagárakat mondta polgármester úr, még azt látja, hogy tizen pár százalékos ez a többletköltség igény, viszont az építőanyagok árai csak az idén 30%-ot drágultak. Részéről ez nem lehet vita kérdése, támogatja a határozati javaslatban foglaltakat.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**11/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a TOP-4.3.1-16-HB1-2017-00007 azonosítószámú „Leromlott városrész rehabilitációja Berettyóújfaluban” című pályázat keretében megvalósítandó, Berettyóújfalu, Csalogány utca 10. szám alatti 6 lakásos sorház korszerűsítése, bővítése tárgyú építési beruházás során felmerülő – a műszaki ellenőri szakvéleményben részletezett és megindokolt – pótmunkák 9.996.790-Ft + ÁFA, azaz bruttó 12.695.923-Ft összegű ellenértékét, mint többletköltséget önerőből, az Önkormányzat 2022. évi költségvetéséből biztosítja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**3. Napirend:** Előterjesztés a víziközmű rendszerek gördülő fejlesztési terveinek jóváhagyásáról

**Muraközi István polgármester** szóban elmondta, hogy a fejlesztési terv az ivóvíz-hálózat, illetve a szennyvíz-hálózat felújítási, beruházási terveit hivatott bemutatni. Az előző évi tervhez képest nem sok változás van. A Hajdúkerületi és Bihari Víziközmű Szolgáltató Zrt. jelenleg 11 településen végez szolgáltatást. Ez a jogszabályi változások miatt nem optimális, illetve emiatt az Önkormányzatnak egy nagyobb szervezethez kell csatlakozni. Itt két szervezet jöhet szóba, az állami, a Tiszamenti Regionális Vízművek vagy a Debreceni Vízművek. Elsősorban a Társulás közgyűlésének kell ebben döntést hoznia, majd ezt követően minden tagönkormányzatnak. Többek között emiatt is érezhető, hogy a szolgáltató egy óvatosabb fejlesztési tervvel állt elő. A szolgáltatónak karbantartási kötelezettsége, az Önkormányzatoknak pedig egyéb fejlesztési kötelezettsége van. Látható, hogy a szolgáltató pénzügyi lehetőségei korlátozottak, mivel az Önkormányzatok felé nagy összegű bérleti díjat kell fizetnie, ami az ellehetetlenülést jelenti, a hiányzó fejlesztési forrásokat pedig a tulajdonos Önkormányzatoknak kellene betenni, ez viszont az Önkormányzatok ellehetetlenülésével járna.

**Tóth Imre** kiegészítésében elmondta, hogy polgármester úr nagyon jól összefoglalta a jelenlegi helyzetet, a tegnapi bizottsági ülésen is elmondta, hogy azért nem tettek a tervbe komolyabb fejlesztési célokat, mert jelenleg nem tudják megmondani, hogy mi lesz a jövőben. Véleménye szerint érdemes lenne a jövőben egy bizottságot összehívni, ahol a jövőbeni fejlesztésekről és a pályázati lehetőségekről lehetne beszélni. A legfontosabb a vákuumos szennyvízrendszer problémája, mely óriási veszteséggel üzemel. Pályázati források bevonásával 3-4 milliárd forintból véleménye szerint fejleszthető lenne a rendszer, amivel egy óriási probléma oldódna meg.

**Dr. Zákány Zsolt képviselő** hozzátette, hogy elhangzott a vákuumos szennyvízrendszer, ami tudható, hogy ezer sebből vérzik. Kérdést tett fel arra vonatkozóan, hogy jól értette-e, hogy 3-4 milliárd forintból át lehetne alakítani valamilyen más rendszerré, vagy ez csak megint toldozgatás lenne?

**Tóth Imre** válaszában elmondta, hogy ez egy hozzávetőleges szám volt, 30 km hosszú hálózatról van szó, 1 m vezeték lefektetése pedig nagyjából 70-80 ezer forintba kerülne. Érdemesebb lenne átállni gravitációs rendszerre, amit sokkal kényelmesebb üzemeltetni, megbízhatóbb és óriási problémákat lehetne kiküszöbölni. A lakossági panaszok a szolgáltatónál, az Önkormányzatnál és a képviselőknél is lecsapódnak, nem beszélve arról, hogy a jelenlegi rendszer üzemeltetése óriási összegbe kerül.

**Muraközi István polgármester** elmondta, hogy ezek a pályázatok többnyire 100%-os támogatottságúak, ha lesz ilyen pályázati lehetőség, azt mindenképpen ki kellene használni. Annak idején, amikor a jelenlegi rendszer kiépült, akkor relatíve olcsó volt a kivitelezés, viszont ezzel szemben nagyon magasak a működtetés költségei. A gravitációs rendszernél fordítva van, a kiépítése sokba kerül, de a működtetése sokkal gazdaságosabb. Ez akkora beruházás lenne, hogy az Önkormányzat lehetőségeit bőven meghaladja, ezt kizárólag pályázati forrásból lehetne megvalósítani.

**Dr. Zákány Zsolt képviselő** hozzátette, hogy a szennyvíz-rendszer után itt van az ivóvíz-rendszer, amivel kapcsolatban olvasva az anyagot, továbbra sem várható, hogy hirtelen meg fog javulni.

**Tóth Imre** elmondta, hogy az ivóvízminőség-javító program már elindult, folyamatban van, a tisztító berendezés megépült, illetve van két új kút is, azonban az E.ON 2022. novemberre ígérte az elektromos beüzemelést. Ezen ok miatt nem tudják beüzemelni a két kutat, illetve a tisztító berendezést sem. Ha ezt sikerül megoldani, a víz ugyan klórosabb, de az ivóvíz minősége sokkal jobb lesz.

**Dr. Zákány Zsolt képviselő** elmondta, hogy ez most azért érte pozitív csalódásként, mert eddig azt tudta, hogy az ivóvíz problémáinak nagy részét a régi, elavult gerincvezetékek okozzák. Kérdést tett fel arra vonatkozóan, hogy akkor ez ezek szerint nem igaz?

**Tóth Imre** válaszában elmondta, hogy részben igaz, mielőtt megépült a szűrőrendszer, valóban sok gond volt, viszont azóta ezek jócskán csökkentek. Ha megfelelő minőségű víz jön be a rendszerbe, nincs benne olyan anyag, ami az oxidáció során megtapad a cső falán, akkor ezzel már jelentős javulás érhető el.

**Csarkó Imre képviselő** hozzátette, hogy járva a körzetét azt tapasztalja, hogy bizonyos helyeken a vákuumos rendszer problémája nagyobb probléma, mint az aszfaltos út hiánya. Az emberek tudják, tapasztalják, hogy ez egy óriási probléma, másrészt ennek a rendszernek a javítása, cseréje óriási pénzbe kerülne, mert egy ekkora méretű Önkormányzatnak szinte lehetetlen ezt a 3-4 milliárd forintot előteremteni. Véleménye szerint ez tényleg nagy probléma, jó ötletnek tartja a szakértői bizottság összehívását, illetve, ha lesznek erre vonatkozóan pályázati források, azt mindenképpen ki kellene használni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**12/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Berettyóújfalu 11-12788-1-001-00-10 jelű ivóvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **felújítási-pótlási** részét jóváhagyja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**13/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Berettyóújfalu 21-12788-1-001-00-06 jelű szennyvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **felújítási-pótlási** részét jóváhagyja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**14/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Berettyóújfalu 11-12788-1-001-00-10 jelű ivóvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **beruházási** részét jóváhagyja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**15/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Berettyóújfalu 21-12788-1-001-00-06 jelű szennyvíz víziközmű rendszer vonatkozásában a 2022-2036. időtávra vonatkozó gördülő fejlesztési terv **beruházási** részét jóváhagyja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**4. Napirend:** Előterjesztés az önkormányzat 2021. évi költségvetéséről szóló 5/2021. (II.18.) önkormányzati rendelet módosítására

**Dézsi Ferencné pénzügyi irodavezető** szóban hozzátette, hogy az Önkormányzat költségvetésének főösszege több, mint 480 millió forinttal emelkedik, melyből csak az Ivóvízminőség-javító programhoz 318,5 millió forint kapcsolódik. Jelen módosítás keretében kerülnek beépítésre a költségvetésbe az első félév során az Önkormányzatnak leutalt központi támogatások is.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**16/2021. (IX. 29.) Pénzügyi Bizottsági Határozat**

A Pénzügyi Bizottság az önkormányzat 2021. évi költségvetéséről szóló 5/2021. (II.18.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**5. Napirend:** Előterjesztés az Önkormányzat 2021. I. félévi gazdálkodásáról

**Dézsi Ferencné pénzügyi irodavezető** szóbeli kiegészítésében elmondta, hogy a féléves gazdálkodás során az 50% teljesítés lenne optimális, azonban az Önkormányzatnál annyi beruházás van folyamatban, hogy ez nem teljesíthető. A beruházások esetében sok esetben a támogatás egy összegben megérkezik, azonban kiadások egyelőre kis mértékben kapcsolódnak hozzájuk, ezért van az alacsonyabb teljesítés a kiadások esetében. Véleménye szerint az Önkormányzat összességében egy nagyon jó félévet zárt.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**17/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete megtárgyalta az Önkormányzat 2021. I. félévi gazdálkodásáról szóló tájékoztatót és azt az 1., 2., 3., 4., 5. és 6. számú mellékletek szerint elfogadja és jóváhagyja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**6. Napirend:** Előterjesztés a „Berettyóújfalu Város Önkormányzata közvilágítási célú 2022. évi villamos energia beszerzése” tárgyú közbeszerzési eljárás megindítására

**Dr. Körtvélyesi Viktor jegyző** szóbeli kiegészítésében elmondta, hogy az elmúlt években a villamos energia ára nettó 14-19 Ft körül mozgott, legalábbis az Önkormányzat ilyen összegben tudott leszerződni villamos áram kereskedőkkel közvilágítási célú villamos energia vásárlásra. Ez a helyzet változott, már most jóval több, mint nettó 30 Ft-ba kerül egy kWh áram, ezért a 2022. évre vonatkozó adásvételi szerződést mindenképpen közbeszerzési eljárásnak kell megelőznie, mert az árubeszerzésre vonatkozó nettó 15 millió Ft-os közbeszerzési értékhatárt a beszerzés becsült értéke egész biztosan meg fogja haladni. Az Önkormányzat közbeszerzési szabályzata alapján ilyen értékhatár feletti közbeszerzések esetében a Képviselő-testület rendelkezik hatáskörrel az eljárás megindítására és majd az eredmény meghozatalára is. Az előterjesztéshez mellékelt eljárást megindító felhívással nyílt közbeszerzési eljárás kerülne majd kiírásra, és ha eredményes lesz az eljárás, akkor január 1-től szerződik az Önkormányzat közvilágítási célú áramellátásra.

**Lencsésné Gál Mária** kérdést tett fel arra vonatkozóan, hogy olyan pályázatok nincsenek, amelyekkel ezeket a költségeket valamilyen szinten csökkenteni lehetne? Véleménye szerint az áram ára nem igazán fog csökkenni, ezért a megújuló energiaforrásokra vonatkozó pályázatokat érdemes lenne kihasználni, ha van ilyen lehetőség.

**Muraközi István polgármester** válaszában elmondta, hogy az Önkormányzat minden pályázati lehetőséget igyekszik megragadni. Annak idején volt olyan pályázat, melynek keretében a közvilágítást lehetett fejleszteni, energiatakarékosabbá lehetett tenni a rendszert. Ebből kiszorult az Önkormányzat, viszont más pénzügyi konstrukcióban meg tudta oldani, hogy a közvilágítási lámpatestek LED lámpatestekre lettek cserélve. Jelen pillanatban nincsenek megújuló energiaforrásokra vonatkozó pályázatok, de ha lesznek, az Önkormányzat igyekszik kihasználni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**18/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a „Berettyóújfalu Város Önkormányzata közvilágítási célú 2022. évi villamos energia beszerzése” tárgyában közbeszerzési eljárást indít, és az eljárást megindító felhívást elfogadja, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**7. Napirend:** Előterjesztés a berettyóújfalui 0711. hrsz-ú, közös tulajdonban álló földre vonatkozó többlethasználati megállapodás megkötésére

**Dr. Körtvélyesi Viktor jegyző** szóban hozzátette, hogy osztatlan közös tulajdonban van ez a szántó, rét művelési ágú több, mint 16 hektáros ingatlan, ami Furta felé bal oldalon a hulladéktelep előtt található. A tulajdonostárs kérelemmel fordult az Önkormányzat felé, mivel nincs használatban az ingatlannak ez a része, ő ezt használatba venné. A földtörvény szerint közös tulajdonban álló föld esetére az egyik tulajdonostárs ilyen igényt jelent be a másik tulajdonostárs felé, akkor a feleknek lehetősége van arra, hogy úgynevezett többlethasználati megállapodást kössenek egymással. A földterület az Önkormányzat tulajdonában maradna, csak lényegében hasznosításra átadná a tulajdonostársnak. A tulajdonostárssal levélváltás történt, és 50.000 Ft/ha/év többlethasználati díjban sikerült megegyezni. A többlethasználati megállapodás 5 éves határozott időtartamra jönne létre.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**19/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Berettyóújfalu Város Önkormányzata és Dr. Kövér Pálné Dr. családi gazdálkodó csg: 09/02000 (lakcím: 4142 Zsáka Deák F. u. 50.) tulajdonostársak osztatlan közös tulajdonában lévő berettyóújfalui külterület 0711 hrsz.-ú szántó, rét művelési ágú, 16,8191 ha területnagyságú ingatlannak az Önkormányzat tulajdonában lévő 11191/24191-ed részarány alapján 7,7806 ha nagyságú földterületét a tulajdonostársak között kötendő többlethasználati megállapodás alapján 5 éves határozott időtartamra 50.000.-forint/ha/év többlethasználati díj megfizetése ellenében Dr. Kövér Pálné Dr. családi gazdálkodó használatába adja. A Képviselő-testület felhatalmazza a polgármestert a többlethasználati megállapodás megkötésére, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

**8. Napirend:** Előterjesztés a BURSA HUNGARICA Felsőoktatási Önkormányzati Ösztöndíjpályázathoz való csatlakozás tárgyában

**Muraközi István polgármester** szóban hozzátette, hogy az Önkormányzat hosszú évek óta minden évben dönt a BURSA HUNGARICA ösztöndíjpályázathoz való csatlakozásról. Ennek a célja a hátrányos helyzetű szociálisan rászoruló diákoknak az esélyegyenlőségre lehetőséget biztosítson. Az Önkormányzat minden évben meghirdeti az A és B típusú pályázatot is. Ehhez az Önkormányzat a költségvetési rendeletében forrást is biztosít. A támogatás összege 6.000 Ft/fő/hó.

**Lencsésné Gál Mária** elmondta, hogy sajnálattal állapította meg, hogy évről-évre csökken a pályázók száma.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**20/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete csatlakozik a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2022. évi fordulójához. A pályázathoz az Önkormányzat a 2022. évi költségvetés terhére 7.000.000.-Ft-ot biztosít. A pályázatokat a Humánpolitikai Bizottság bírálja el, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**21/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete 2022. évre meghirdeti a BURSA HUNGARICA „A” típusú pályázatot, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

A Pénzügyi Bizottság 3 igen, 0 nem, 0 tartózkodás mellett az alábbi határozatot hozta:

**22/2021. (IX. 29.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete 2022. évre meghirdeti a BURSA HUNGARICA „B” típusú pályázatot, támogatja és a Képviselő-testületnek elfogadásra javasolja.

**Határidő:** 2021. szeptember 30.

**Felelős:** Dr. Zákány Zsolt bizottsági elnök

A levezető elnök megköszönte a jelenlévők munkáját és az ülést 1647 perckor bezárta.

k.m.f.

Dr. Zákány Zsolt Csarkó Imre

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető